L 136/88
ET
Euroopa Liidu Teataja
24.5.2023
(31)
Võitlusele internetipiraatluse vastu võivad kaasa aidata ka muud turuosalised, nagu reklaamipakkujad ja makseteenuse pakkujad, tänu oma kohustustele, mis tulenevad ELi rahapesuvastasest raamistikust ja vabatahtlikest meetmetest.
Piraatteenuste demonetiseerimiseks toetab komisjon internetireklaami ja intellektuaalomandi õigusi käsitleva vastastikuse mõistmise memorandumi koostamist.
Memorandumile allakirjutanud kohustuvad vabatahtlikult minimeerima reklaami paigutamist veebisaitidele ja mobiilirakendustesse, mis rikuvad intellektuaalomandi õigusi, sh autoriõigust.
Seda koostööd tuleks edendada tagamaks, et sellised teenused ei hõlbustaks otseülekannete loata taasedastamisele juurdepääsu pakkujate reklaamimist ja toimimist.
(32)
Selleks et võidelda piraatluse vastu terviklikult, on vaja suurendada lõppkasutajate jaoks otseülekannete edastamisele või taasedastamisele juurdepääsu kaubanduslike pakkumiste kättesaadavust, taskukohasust ja atraktiivsust.
Ühiskonna jaoks väga tähtsate sündmuste puhul, nagu olümpiamängud, jalgpalli maailmameistrivõistlused või jalgpalli Euroopa meistrivõistlused, võivad liikmesriigid kooskõlas direktiivi 2010/13/EL artikliga 14 tagada üldsusele laialdase juurdepääsu teleülekannetele.
(33)
Hiljutise uuringu kohaselt on konkurentsivõimelise hinnaga seaduslike pakkumiste kättesaadavus ja olemasolu piraatsisu tarbivate kasutajate arvu pisut vähendanud (12).
Seetõttu on vaja suurendada lõppkasutajate teadlikkust seaduslike pakkumiste kättesaadavusest.
Näiteks tagavad teatavad liikmesriigid, et kui veebisait on ettekirjutuse alusel blokeeritud, teavitatakse sellele ligi pääseda püüdvaid kasutajaid blokeerimisest ja neile antakse teavet allikate kohta, kus on võimalik sisule seaduslikult juurde pääseda.
Selleks võib näiteks viidata Euroopa internetisisu portaalile Agorateka, mille on loonud EUIPO vaatluskeskus ja kus on lingid olemasolevatele riiklikele portaalidele.
(34)
Selleks et paremini võidelda ürituste otseülekannete loata taasedastamise vastu, mis on oma olemuselt piiriülene nähtus, on vaja liikmesriikide piiriülest koostööd.
Teabe vahetamine teenuste kohta, mille kohta on ühes liikmesriigis tehtud ettekirjutus lõpetada õigusvastane tegevus, võib aidata teavitada õiguskaitseasutusi teistes liikmesriikides, kus on kättesaadavad samad teenused.
(35)
Euroopa Parlamendi ja nõukogu määrusega (EL) nr 386/2012 (13) on EUIPO vaatluskeskusele tehtud ülesandeks luua mehhanismid, mis aitavad parandada intellektuaalomandi õiguste jõustamist käsitleva teabe vahetamist liikmesriikide ametiasutuste vahel ning edendada koostööd nende asutustega ja nende vahel.
EUIPO vaatluskeskuse toetatav praegune koostöö nendes küsimustes peaks kujunema spetsiaalseks võrgustikuks, kus liikmesriigid saavad struktuurselt vahetada teavet spordi- ja muude ürituste otseülekannete loata taasedastamise suhtes kohaldatavate meetmete, menetluste ja õiguskaitsevahendite kohta, sealhulgas nende jõustamisvahendite mõju ja tõhususe ning selle valdkonna probleemide ja heade tavade kohta.
Võrgustik peaks võimaldama dialoogi kõigi liikmesriikide vahel ja hõlmama haldusasutusi, kellel on teatavates liikmesriikides erivolitused seoses intellektuaalomandi õiguskaitse tagamisega.
Võrgustiku kaudu kogutud teave peaks aitama jälgida soovituse mõju.
(36)
Teine võimalus õiguste kaitset tõhustada on parandada sobivate koolituste abil selliste isikute asjatundlikkust, kes on seotud õiguste jõustamisega otseülekannete loata taasedastamise takistamiseks.
EUIPO vaatluskeskust tuleks julgustada arendama ja korraldama liikmesriikide kohtunikele ja riikide ametiasutustele selle valdkonna teadmiste suurendamise meetmeid.
(37)
Komisjon jälgib tähelepanelikult käesoleva soovituse alusel võetud meetmeid EUIPO vaatluskeskuse toel, mis peaks pakkuma tehnilist oskusteavet ja korralduslikku tuge ning jälgima otseülekannete loata taasedastamise arengut liikmesriikides.
Selle ülesande täitmiseks on väga tähtis, et liikmesriigid ja sidusrühmad jagaksid asjakohast teavet käesoleva soovituse järelmeetmete ja otseülekannete loata taasedastamise mahu kohta.
Sidusrühmad peaksid andma
(12) „Intellectual Property Crime Threat Assessment“, EUIPO ja Europol, märts 2022.
(13) Euroopa Parlamendi ja nõukogu 19. aprilli 2012. aasta määrus (EL) nr 386/2012, millega antakse Siseturu Ühtlustamise Ametile (kaubamärgid ja tööstusdisainilahendused) intellektuaalomandi õiguskaitsega seotud ülesannete täitmine, sealhulgas avaliku ja erasektori esindajatest koosneva intellektuaalomandiga seotud õigusrikkumiste Euroopa vaatluskeskuse moodustamine (ELT L 129, 16.5.2012, lk 1).